text: 4chan
  
  publiceret: 2022-05-14 13:12:59+02:00
  4chan er navnet på et engelsksproget internetforum, som har eksisteret siden 2003. Her kan brugere anonymt diskutere forskellige emner og dele billeder, videoer og memes på såkaldte subfora eller kanaler. Platformen har en lav grad af moderation og tillader anonymitet. Derfor har en del af indholdet har en grænseoverskridende og ekstrem karakter.
  Internetforummet 4chan er et såkaldt imageboard. På 4chan diskuteres en række forskellige emner og brugerne kan dele billeder, tekst, videoer og memes. Der findes adskillige grupper eller såkaldte subfora (kanaler), hvor specifikke emner drøftes og nørdede interesser deles med ligesindede, f.eks. om tegneserier, populærkultur, historie, seksualitet, amerikansk fodbold eller computerspil. Det er kendetegnet ved et primitivt interface og minimal brugervenlighed, som kan virke vanskeligt tilgængeligt for brugere uden teknologisk viden.
  Der er tale om et ureguleret internetforum, som har en lav grad af moderation og som samtidig tillader brugerne at indgå i anonyme samtaler om forskellige politiske emner og interesser. Grundet muligheden for anonymitet og fraværet af en moderator har en del af indholdet på 4chan en grænseoverskridende, hård og bevidst frastødende karakter i form af racistiske eller kvindefjendske holdninger og materiale, som deles og kommenteres af brugerne.
  Mange af de digitale fællesskaber på 4chan benytter et internt sprog, som bygger på slangudtryk. Nogle af brugerne anvender dehumaniserende stereotyper om eksempelvis jøder eller homoseksuelle, som omtales i en hård og nedsættende tone. Medieforskere peger på, at den hårde tone og trangen til at provokere dels giver brugerne en fællesskabsfølelse, dels fungerer som en form for eksklusionsmekanisme. Det dehumaniserende sprog bliver et redskab til at holde udefrakommende på afstand ved at teste, om de bliver forargede og frastødt af indholdet.
  4chan er ikke en organisation eller en bevægelse med et samlet mål. Der er tale om et socialt medie, som består af en række kanaler, samtaler og diskussioner om mange forskellige emner. Flere forskere og eksperter har imidlertid advaret om, at visse grupper på 4chan fungerer som samlingssted for højreekstremister. Der findes flere eksempler på, at højreekstremistiske terrorister såsom Anders Behring Breivik eller Brenton Tarrant, som stod bag angrebet i Christchurch i 2019, omtales og hyldes som helte i bestemte subfora. Ifølge Center for Terroranalyses rapport 'Vurdering af terrortruslen mod Danmark' fra marts 2021, må platformen vurderes at udgøre et virtuelt internationalt forum for højreekstremister.